La Policia Local inicia les classes de prevenció en matèria de violència de gènere en els centres escolars
2025-07-24

Continuant amb les seues tasques de formació cap als escolars del municipi, la Policia Local de Burjassot ha iniciat les classes de prevenció en matèria violència de gènere en els centres educatius. En aquesta ocasió, el primer centre al qual s’han desplaçat els agents ha sigut La Nativitat, per a oferir una classe formativa a l’alumnat de tercer de l’ESO, el qual ha prestat gran atenció a tot el que se’ls estava explicant.

En aquesta primera sessió s’ha parlat sobre la igualtat de drets i oportunitats entre homes i dones, els rols, estereotips i el repartiment equitatiu de les tasques de la llar i com la desigualtat genera discriminació i com la discriminació pot ser el primer pas cap a escenaris de violència masclista.